David Bendix Nielsen er en af tidens mest aktive unge orgelsolister, med både nationale og internationale koncerter, projekter med tidlig musik-ensembler, samt som assistent ved nogle af Danmarks bedste orkestre og kor. David er født på Fyn, men opvokset i Ungarn, hvor han fik sin grundlæggende musikalske uddannelse. Han begyndte til klaver som syvårig, men orglets klanglige muligheder og dets kraftfulde udtryk tiltalte David, så da han blev 14 år og endelig kunne nå pedalerne, begyndte han at spille orgel i stedet.

David er uddannet fra Det Kgl. Danske Musikkonservatorium og Hochschule für Musik un Theater Hamburg ved Bine Bryndorf, Hans Fagius og Wolfgang Zerer. Efter at modtage hans diplom i kirkemusik i 2017, gennemførte David konservatoriets Solistklasse, hvorfra han debuterede i efteråret 2019.

David har tidligere modtaget den prestigefyldte Léonie Sonnings Talentpris og i 2019 blev han tildelt Statens Legatbolig til et studieophold i Paris. Hans studier gennem årene er også blevet støttet af DOKS, Den Ingwersenske Fond og Idella Fonden, og inkludere talrige mesterklasser og internationale orgelkonkurrencer.

Til daglig er David organist i Skt. Markus Kirke på Frederiksberg, hvor han netop har udgivet sit første album Under rosen – Jul i Sankt Markus Kirke med et barokensemble. David har trods sin unge alder tidligere været ansat ved nogle af landets vigtigste kirker, som Roskilde Domkirke, Frederiksborg Slotskirke og Holmens Kirke.

Sideløbende har David en lang række koncerter bag sig ved store orgelfestivaler som Antiqua Vox i Italien og Ars Sacra i Ungarn, samt steder som Westminster Abbey i London og Lunds Domkirke. I 2021 ser David frem mod koncerter i bl.a. Basilique Sainte-Clotilde i Paris, Fredensborg Slotskirke og Den Internationale Ivan Sokol Orgelfestival i Slovakiet.

Udover at optræde underviser David i orgelspil både ved Sjællands Kirkemusikskole, og som undervisningsassistent ved Det Kgl. Danske Musikkonservatorium.